Noćas mi se pjesma piše / Ne mogu skriti svoju bol
"Noćas mi se pjesma piše / Ne mogu skriti svoju bol" jedanaesta je singl-ploča sarajevske pop-rok grupe Ambasadori. Objavila ga je nekadašnja izdavačka kuća Diskoton 1976. Na A-strani je pjesma "Noćas mi se pjesma piše" za koju je muziku napisao Dževad Jašarević, na tekst Andreja Stefanovića, dok su aranžman uradili muzičari iz grupe Ambasadori. Na B-strani je pjesma pod nazivom "Ne mogu skriti svoju bol" urađena za jugoslavensko tržište. Muziku i aranžman uradio je gitarist i vođa Ambasadora Slobodan Vujović, na tekst Slobodana Đurašovića. Njena prva javna izvedba bila je na Opatijskom festivalu 21. februara iste godine na kojem su Ambasadori osvojili prvo mjesto. Ubrzo zatim, pjesma je na takmičenju Jugovizija izabrana da predstavlja Jugoslaviju na Eurosongu u Den Haagu. I na tom nastupu orkestrom je dirigirao Esad Arnutalić, a Ambasadori su se plasirali na 17. mjesto sa 10 osvojenih bodova. Obje pjesme komponirane su u stilu šlagera i pop muzike, a posebno su se istakli svojom kvalitetnom pjevačkom izvedbom Ismeta Dervoz, te instrumentalnom pratnjom ostali članovi ovog nekadašnjeg sarajevskog pop-rok sastava. Ovo je ujedno i zadnja pjesma koju je Dervoz snimila s Ambasadorima prije započinjanja solo pjevačke karijere. Njihovo muziciranje pratio je Revijski orkestar Radiotelevizije Sarajevo kojim je dirigirao Esad Arnautalić. Ovaj orkestar je zajedno s pratećim pjevačima znatno obogatio zvuk ovih antologijskih pjesama. Singl pločom "Noćas mi se pjesma piše / Ne mogu skriti svoju bol" Ambasadori su potvrdili pjevački i izvođački kvalitet, a pobjedom na Opatijskom festivalu i nastupom na Eurosongu '76 ostvarili su dobar uspjeh u okviru tadašnje jugoslavenske i sarajevske pop-rok scene iz druge polovine 1970-ih. Fotografiju i dizajn za omot uradio je Dragan S. Stefanović.